  Майя Бывальцева Элькун Гербер нырысьсэ ортчоз Калмез удмуртъёслэн шаеразы — Сюмси ёросын. Куноосты пумиталозы 18-тӥ инвожое Бабья гурт вӧзысь Кильмезь шур дурын. Со сярысь ивортэ Удмуртиысь Калыкъёслэн Эшъяськон юртсылэн пресс-службаез. Удмуртъёслэн валтӥсь гужем праздниксы дорозь куинь толэзь на, но радъясь комитет вань кужыменыз ужа ни. 22-тӥ южтолэзе солэн ёзчиосыз Сюмси ёросэ, праздникез ортчытон интые вуылӥзы. «24-тӥ элькун Герберез ортчытыны со интывыл юнме быръемын ӧвӧл. Отын тодмо Бабья гурезьёс вань. Аспӧртэм инкуазь — Кильмезь шур, нюлэсъёс — кемаласен калыкез синмаськытӥз. Калмез удмуртъёс — Можга, Чудья, Пӧбъя, Балма, Какся, Ӟатча, Юсь, Юбера, но мукет воршудъёслы кутскон сётӥсьёс — усто пӧйшурасьёс вал, озьы ик музъем ужен выризы, нюлэс коразы, вышкыос лэсьтылӥзы. Удмуртъёсты «нюлэс адямиос» юнме ӧз нималлялэ», — верамын пресс-службалэн ивортоназ. Оргкомитетын праздниклы дасяськон ужпумъёсты эскеризы. Тодмо ини, куноос понна 15 площадкаос ужалозы. Радъясь комитетэн кивалтэ йӧскалык политикая министр Лариса Буранова сяна. Со сяна отчы пыризы праздниклэн режиссёръёсыз Дмитрий Корепанов, но Павел Поздеев, Сюмси ёрос муниципал кылдытэтлэн администрациысьтыз ӧнерчиос. Тодэ вайытом, тулыс бусы ужъёслэн быремзылы сӥзем Гербер элькун праздник сямен пусйиське 1992-тӥ арысен. Солэн валтӥсь ужпумъёсыз — удмурт калыклэсь вашкала дунлыкъёссэ утён, но азинтон, йӧскалык лулчеберетэз вӧлмытон, йӧскалык историен егитъёсты тодматон. Тегъёс: Сюмси Удмуртия Эшъяськонюрт йӧскалыклулчеберет Гербер  